Draai om, loop God se pad (Bekering) - www.bybelkennis.co.za
ŉ Mens kan nie in twee rigtings gelyk loop nie, ook nie as dit by godsdiens kom nie. Jy loop of in die rigting van God of jy loop nie in daardie rigting nie. Moenie dink jy kan so halfhartig-halfhartig die pad van God loop nie. Die Here sê dit is ŉ seker manier om sy pad byster te raak.
Party mense loop sommer fluks die pad weg van God af. As hulle nie direk in hulle spore omdraai en in die ander rigting – na God toe – begin stap nie, het hulle geen kans om by God uit te kom nie. So werk bekering ook: dit is iemand wat op die verkeerde pad is, maar omdraai en die regte pad begin loop. Dit kom neer om ŉ totale omswaai: omswaai van hoe jy oor God dink; omswaai van wie jy wil dien; omswaai van hoe jy wil leef. Ja, dit is ŉ omswaai terug na God toe om so voluit God se pad te loop.
Dit gebeur ook soms dat party Christene stadig maar seker van God se pad begin afdwaal. Hulle begin hulle eerste liefde (dit is nou God) verlaat en begin hulle vurigheid vir God verloor (Openbaring 2-3). Hulle moet mooi kyk op watter pad hulle loop, want netnou loop hulle God se pad mis. Hulle moet maar van hulle verkeerde koers af draai sodat hulle weer in die rigting van God stap.